CELEX: 32016D1878
Language: bg
Date: 2016-10-21 00:00:00
Title: Решение за изпълнение (ЕС) 2016/1878 на Комисията от 21 октомври 2016 година за определяне на временното спиране на прилагането на преференциалното мито, въведено по силата на механизма за стабилизиране по отношение на бананите от Споразумението за асоцииране между Европейския съюз и неговите държави членки, от една страна, и Централна Америка, от друга страна, за нецелесъобразно по отношение на вноса на банани с произход от Гватемала за 2016 година

22.10.2016   
            
            
               BG
            
            
               Официален вестник на Европейския съюз
            
            
               L 288/56
            
         РЕШЕНИЕ ЗА ИЗПЪЛНЕНИЕ (ЕС) 2016/1878 НА КОМИСИЯТА
   от 21 октомври 2016 година
   за определяне на временното спиране на прилагането на преференциалното мито, въведено по силата на механизма за стабилизиране по отношение на бананите от Споразумението за асоцииране между Европейския съюз и неговите държави членки, от една страна, и Централна Америка, от друга страна, за нецелесъобразно по отношение на вноса на банани с произход от Гватемала за 2016 година
   ЕВРОПЕЙСКАТА КОМИСИЯ,
   като взе предвид Договора за Европейския съюз и Договора за функционирането на Европейския съюз,
   като взе предвид Регламент (ЕС) № 20/2013 на Европейския парламент и на Съвета от 15 януари 2013 г. за прилагане на двустранната защитна клауза и механизма за стабилизиране по отношение на бананите от Споразумението за асоцииране между Европейския съюз и неговите държави членки, от една страна, и Централна Америка, от друга страна (1), и по-специално член 15 от него,
   като има предвид, че:
   
               (1)
            
            
               Със Споразумението за асоцииране между Европейския съюз и неговите държави членки, от една страна, и Централна Америка, от друга страна, което през 2013 г. започна да се прилага временно за държавите от Централна Америка, за последната от които — Гватемала — на 1 декември 2013 г. бе въведен механизъм за стабилизиране по отношение на бананите.
            
         
               (2)
            
            
               Съгласно този механизъм и в съответствие с член 15, параграф 2 от Регламент (ЕС) № 20/2013, след надхвърляне на определен критичен обем на вноса на пресни банани (позиция 0803 90 10 от Комбинираната номенклатура на Европейския съюз от 1 януари 2012 г.) от някоя от засегнатите държави, Комисията приема акт за изпълнение, с който може или временно да спре да прилага преференциалното мито по отношение на вноса на пресни банани от съответната държава, или да прецени, че подобно спиране не е целесъобразно.
            
         
               (3)
            
            
               Решението на Комисията се приема в съответствие с член 8 от Регламент (ЕС) № 182/2011 на Европейския парламент и на Съвета (2), във връзка с член 4 от него.
            
         
               (4)
            
            
               На 15 септември 2016 г. вносът в Европейския съюз на пресни банани с произход от Гватемала надхвърли определения с горепосоченото споразумение праг от 65 000 метрични тона.
            
         
               (5)
            
            
               В този контекст в съответствие с член 15, параграф 3 от Регламент (ЕС) № 20/2013 Комисията взе предвид въздействието на този внос върху състоянието на пазара на банани в Съюза, за да реши дали прилагането на преференциалното мито следва да бъде спряно. За тази цел Комисията проучи въздействието на посочения внос върху равнището на цените в Съюза, развитието на вноса от други източници и общата стабилност на пазара на пресни банани в Съюза.
            
         
               (6)
            
            
               Към момента на надхвърляне на определения за 2016 г. праг вносът на пресни банани от Гватемала съставляваше 3,4 % от общия обем на вноса в Европейския съюз на пресни банани, обхванат от механизма за стабилизиране по отношение на бананите. Освен това в периода януари—юни 2016 г. вносът от Гватемала съставляваше едва 2 % от общия обем на вноса на пресни банани в Европейския съюз. Въз основа на прогнозни данни за вноса до края на 2016 г. и като се вземат предвид месечните данни за досегашния обем на вноса през 2016 г., няма вероятност вносът на банани от Гватемала да надвиши 4 % от общия обем на вноса за цялата 2016 година, т.е. годишният обем на вноса от Гватемала ще остане на същото равнище като през 2015 г.
            
         
               (7)
            
            
               Средната цена на вноса от Гватемала през първите 6 месеца на 2016 г. е 600 евро/тон, или с 1 % по-ниска от средните цени на вноса на пресни банани в ЕС от други страни.
            
         
               (8)
            
            
               Вносът на пресни банани от други традиционни големи държави износителки, с които ЕС също е сключил споразумение за свободна търговия, а именно Колумбия, Коста Рика и Панама, до септември 2016 г. е останал далеч под праговете, определени за тези държави в сравнимите механизми за стабилизиране, като през последните четири години е следвал сходни тенденции и единични стойности. Например през септември 2016 г. вносът от Колумбия и Коста Рика е бил съответно с 915 хиляди тона и 542 хиляди тона под определените за тях прагове, което е значително повече от общото критично равнище за Гватемала за цяла година (65 хиляди тона).
            
         
               (9)
            
            
               Средната цена на едро на бананите на пазара на Съюза в началото на септември 2016 г. (945 евро/тон) не показва значителни промени в сравнение със средните цени на едро на жълтите банани през предходните месеци.
            
         
               (10)
            
            
               Поради това няма данни за смущения в стабилността на пазара на Съюза, предизвикани от вноса на пресни банани от Гватемала, надвишаващ определения годишен критичен обем на вноса, нито за оказано съществено въздействие върху състоянието на производителите от ЕС.
            
         
               (11)
            
            
               На последно място, през август 2016 г. не е установена опасност от сериозно влошаване, нито действително сериозно влошаване на състоянието на производителите в най-отдалечените региони на ЕС.
            
         
               (12)
            
            
               Въз основа на горния анализ Комисията стигна до заключението, че спирането на прилагането на преференциалното мито по отношение на вноса на банани с произход от Гватемала не e целесъобразно.
            
         
               (13)
            
            
               Предвид това, че годишният критичен обем е превишен още през септември, дори общият обем на вноса от Гватемала да остане нисък на пазара на ЕС, Комисията ще продължи редовно да следи развитията в това отношение,
            
         ПРИЕ НАСТОЯЩОТО РЕШЕНИЕ:
   Член 1
   Временното спиране на прилагането на преференциалното мито по отношение на вноса на пресни банани, класирани в позиция 0803 90 10 от Комбинираната номенклатура на Европейския съюз и с произход от Гватемала, e нецелесъобразно в рамките на 2016 г.
   Член 2
   Настоящото решение влиза в сила в деня на публикуването му в Официален вестник на Европейския съюз.
   
      Съставено в Брюксел на 21 октомври 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 17, 19.1.2013 г., стр. 13.
   
      (2)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).